 NA WINNIE ONYANDO MUUNGANO wa Vyama vya Wafanyakazi Nchini (Cotu) sasa unadai kuwa Kamati ya Kitaifa ya Mazungumzo haina uwezo wa kutoa mapendekezo yoyote ya maana yatakayosuluhusha suala la kupanda kwa gharama ya maisha. Katika taarifa kwa vyombo vya habari, muungano huo umesema kuwa kupanda kwa gharama ya maisha ni jambo ambalo ni la kimataifa na kamati hiyo haina uwezo wa kutoa mapendekezo ya kushughulikia suala hilo. “Kupanda kwa gharama ya maisha kunasababishwa na mambo mengi na mengine ni ya kimataifa. Kwa hivyo, Kamati ya Kitaifa ya Mazungumzo haina uwezo wa kutoa mapendekezo yatakayosaidia kusuluhisha suala la kupanda kwa gharama ya maisha,” muungano huo umesema. Kadhalika, Cotu imesema kuwa suala la kupanda kwa gharama ya maisha pia linategemea Rais na wanaomshauri. “Kupanda kwa bei za bidhaa za msingi kama vile nyumba, chakula, afya, na elimu ni mzigo mkubwa kwa familia, haswa zile zilizo na mapato ya chini. Ingawa baadhi ya mambo yanayochangia gharama ya maisha, kama vile uchumi wa dunia na bei za bidhaa za kimataifa, yako nje ya udhibiti wa serikali, kuna maeneo mengi ambapo serikali inaweza kuingilia ili kupunguza athari kwa raia wake,” ikasema taarifa ya muungano huo. Kamati hiyo ilibuniwa baada ya muungano wa Azimio La Umoja-One Kenya unaongozwa na Raila Odinga kuibua malalamiko kadhaa. Wakenya wamekuwa wakikabiliana na gharama ya juu ya maisha huku serikali ikiondoa ruzuku. Kadhalika, serikali pia imepandisha bei ya mafuta, jambo ambalo limefanya gharama ya maisha kupanda maradufu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  